钦定古今图书集成/理学汇编/经籍典/第139卷 > 《汉韩婴诗外传三》 > 《小宛》
## 钦定古今图书集成/理学汇编/经籍典/第139卷 > 《汉韩婴诗外传三》 > 《小宛》

孙叔敖遇狐丘丈人，狐丘丈人曰：“仆闻之有三利必
有三患，子知之乎？”孙叔敖蹴然改容曰：“小子不敏，何
足以知之。敢问何谓三利何谓三患？”狐丘丈人曰：“夫
爵高者人妒之，官大者主恶之，禄厚者怨归之，此之
谓也。”孙叔敖曰：“不然。吾爵益高吾志益下；吾官益大
吾心益小；吾禄益厚吾施益博。可以免于患乎？”狐丘
丈人曰：“善哉言乎！尧舜其犹病诸。《诗》曰：‘温温恭人，如
集于木；惴惴小心，如临于谷’。”